สังคมข่าวหุ้น
*จับตาการประชุมบอร์ดของปตท.วันนี้ (28 ก.ย.) น่าจะมีการประกาศการจ่ายเงินปันผลระหว่างกาลออกมา หลังจากเลยเวลาออกมาหลายวัน คนลงทุนไถ่ถามกันมาตลอดเวลา ทำไมดูเงียบ ๆ จัง ส่วนจะเป็นจำนวนเท่าไหร่นั้น มาคอยลุ้นกัน แต่เชื่อว่า ไม่น่าจะน้อยกว่าครั้งก่อน ๆ เพราะคลังในฐานะผู้ถือหุ้นใหญ่ ก็อยากจะได้เงินเยอะ ๆ เหมือนกัน
28 ก.ย. 2561

คาเฟอีน
*จับตาการประชุมบอร์ดของปตท.วันนี้ (28 ก.ย.) น่าจะมีการประกาศการจ่ายเงินปันผลระหว่างกาลออกมา หลังจากเลยเวลาออกมาหลายวัน คนลงทุนไถ่ถามกันมาตลอดเวลา ทำไมดูเงียบ ๆ จัง ส่วนจะเป็นจำนวนเท่าไหร่นั้น มาคอยลุ้นกัน แต่เชื่อว่า ไม่น่าจะน้อยกว่าครั้งก่อน ๆ เพราะคลังในฐานะผู้ถือหุ้นใหญ่ ก็อยากจะได้เงินเยอะ ๆ เหมือนกัน
*บิวตี้ฯ  BEAUTY ราคาหุ้นที่เป็น IAA Consensus อยู่ที่ 12.10 บาท ขณะที่ราคาหุ้นล่าสุดนั้นปิดที่ 12.00 บาท ค่อนข้างใกล้เต็มมูลค่าแล้วล่ะ และราคาหุ้นที่เป็นค่าเฉลี่ยนี้ เขารวมแนวโน้มไตรมาส 3/61 ไว้แล้วด้วย ก็ต้องระวังแรงขายกันไว้ ส่วนอีกเหตุผลที่ราคาหุ้นบิวตี้ฯ วิ่งขึ้นมา เพราะอาจจะเป็นหุ้นที่ถูกนำไปอ้างอิง DW กันด้วย ซึ่งหุ้นตัวไหนที่มีการเล่นบล็อกเทรด เล่น DW ราคาจะวูบวาบแบบนี้แหละ
*บัตรกรุงไทย หรือ KTC ของคุณหมอ “ระเฑียร ศรีมงคล” ราคาหุ้นดีดกลับมาปิด 36.00 บาท (เกินกว่า IAA Consensus ที่ 34.12 บาท) สูงสุดในรอบ 3 เดือน ส่วนแนวโน้มไตรมาส 3/61 นักวิเคราะห์คาดไว้ว่า กำไรยังโป่งขึ้นอีก 62% เมื่อเทียบกับไตรมาส 3/60  และไตรมาส 4 จะเติบโตในอัตราชะลอตัว เพราะฐานเริ่มใหญ่ขึ้น ส่วนค่าพี/อี ปัจจุบันเทรดกันที่ 21.45 เท่า
*วันก่อนหน้านี้รายย่อยเปลี่ยนอาชีพไปขายหมูกัน หลังมีบทวิเคราะห์ออกมาว่า กลุ่มธนาคารมีหนี้เสียจากสินเชื่อที่พักอาศัยเยอะ นำโดยกรุงไทย แต่ล่าสุดผู้บริหารของธนาคาร เช่น ผยง ศรีวณิช เอ็มดีใหญ่กรุงไทยออกมาบอกว่า เอ็นพีแอลบ้านของกรุงไทยมีเท่าหางอึ่ง หรือไม่ถึง 1% ส่วนแบงก์อื่น ๆ ไม่รู้ว่าไปเอาตัวเลขมาจากที่ไหน ส่วนแบงก์อื่นก็บอกว่าไม่ได้เป็นตัวเลขที่น่าตกใจอะไร ทำให้ราคาหุ้นเมื่อวานนี้พลิกกลับมาเป็นบวกได้ถ้วนหน้าทั้ง KTB BBL KBANK และ SCB และนี่อีก 2 สัปดาห์ เข้าฤดูหุ้นแบงก์แจ้งผลประกอบการกันออกมาแล้วด้วย น่าจะมีแรงเก็งกำไรกันเข้ามาพอสมควรอีกต่างหาก
*หุ้น CPALL พยายามผงกหัวกลับ และยืนเหนือ 70.00 บาทให้ได้ แต่ก็ยืนระยะไม่ได้ ล่าสุดปิด 69.25 บาท ต้องกลับมาสู้กันใหม่ แต่พอหันกลับไปมองปัจจัยบวกที่จะเข้ามาหนุน  ก็ยังไม่มีอะไรโดดเด่น เพราะแนวโน้มไตรมาส 3/61 คาดว่า ยังออกมาต่ำกว่าคาดการณ์  ส่วนแบงกิ้งเอเย่นต์ ก็ยังเป็นวุ้นอยู่ และยังไม่รู้ว่าจะประสบความสำเร็จแค่ไหน เพราะต้องมาดูว่าค่าธรรมเนียมการทำธุรกรรมเป็นเท่าไหร่กันแน่ หากสูงมาก 10-15 บาท ก็ส่ายหัว หรืออย่างมากก็จะได้กลุ่มลูกค้าที่เล่นพนันบอลตามที่คาดกันไว้กันเท่านั้น
*อิออน ธนสินทรัพย์ฯ AEONTS ราคาหุ้นยังบวกต่อเนื่อง อย่างเมื่อวานนี้ บวกอีก  9.00 บาท มาที่ 210 บาท ท่ามกลางวอลุ่มหนาแน่นกว่า 402.4 ล้านบาท ส่วนไตรมาส 3 (มิ.ย.-ส.ค. 2561) โบรกฯ มองเติบโตสดใส 36.1% เป็น 913 ล้านบาท โดยธุรกิจบัตรเครดิตยังเป็นกุญแจสำคัญในการเติบโต ทำให้กำไรหลักครึ่งหลังปีนี้  จะยิ่งแข็งแกร่งมากขึ้นไปอีก ด้วยสินเชื่อส่วนบุคคลเริ่มมาตั้งแต่ ก.ย. 2561 “Happy Pay” ซึ่งลูกค้าสามารถเปลี่ยนเงินกู้แบบผ่อนชำระตามเครดิตไลน์ มาเป็นสินเชื่อส่วนบุคคล ซึ่งจะทำให้ใช้จ่ายได้ง่ายขึ้น
*อภิศักดิ์ ตันติวรวงศ์ รัฐมนตรีคลัง ลงนามแต่งตั้งนายวิพุธ อ่องสกุล เป็นกรรมการผู้ทรงคุณวุฒิในคณะกรรมการกำกับหลักทรัพย์และตลาดหลักทรัพย์ หรือ ก.ล.ต. แทน “ไพรินทร์ ชูโชติถาวร” ที่ขอลาออก ทั้งนี้ ตั้งแต่วันที่ 24 กันยายน 2561 สำหรับนายวิพุธ จบปริญญาตรี วิศวกรรมศาสตร์ จากจุฬาฯ ปริญญาโทและปริญญาเอก วิศวกรรมศาสตร์ จาก Texas Tech University ประเทศสหรัฐฯ ช่วงนี้เด็กเก่าวิศวะ จุฬาฯ บทบาทเยอะจริง ๆ
*วันเสาร์ที่ผ่านมาธนาคารอาคารสงเคราะห์ หรือ ธอส. จัดงานเดิน-วิ่งการกุศลเนื่องในโอกาสครบรอบ 65 ปี GH Bank Run For Smart  #2 มีนักวิ่งเข้าร่วมงานมากกว่า 1,250 คน ถือว่าประสบความสำเร็จด้วยดี มียอดเงินบริจาคจาก ธอส. และกลุ่มบริษัท Outsource กว่า 2.70 แสนบาท มอบให้กับมูลนิธิช่วยคนตาบอดแห่งประเทศไทย